Duchovná obnova na cestu obnovy našej činnosti.

1. Po týždňoch neistoty a uzavretia sa v našich domoch sa pomaly dostávame k obnoveniu spoločenských stretnutí i katechéz. Pevne verím, že aj túto obnovu už môžete prežívať v živom spoločenstve. Ak na jednej strane **nechceme zabudnúť ďakovať** za to, že nebezpečný vírus nenarobil v našej krajine stovky mŕtvych a nepreplnil nemocnice, tak na druhej strane by sme si mali dávať pozor, aby tento **návrat do normálnej činnosti by nemal byť len mechanický a bezmyšlienkovitý.** Ako môžeme vidieť, korona kríza nepriniesla (zatiaľ) nejaký epochálny zvrat v myslení ľudí, aspoň nie taký, ktorý by sme mohli vidieť. Vyliečme sa však z predstavy, že niečo vonkajšie, neprijaté vnútri, v srdci, len tak ľahko zmení zmýšľanie ľudí. A nesnívajme o premene ľudí a spoločnosti, ak my sami nie sme ochotní podstúpiť námahu uvažovania a modlitby o tom, ako sa čo najlepšie vrátiť do našej normálnej činnosti.

2. V týchto posledných dňoch – tu myslím na posledné dva májové týždne, nie na dajakú apokalyptickú víziu – sme mali možnosť prežiť dve dôležité udalosti. **Slávnosť Márie Pomocnice a slávnosť Ducha Svätého**. Na dnešnej duchovnej obnove by sme venovali pozornosť týmto dvom skutočnostiam, obe sú veľmi dôležité a aj vzájomne súvisia.

3. Pri spomienke na Pomocnicu vás chcem pozvať do Skutkov apoštolských, kde sa dozvedáme o Máriinej prítomnosti v prvej kresťanskej komunite v Jeruzaleme. Lukáš píše, že sa zdržiavali *v hornej sieni* a tam *zotrvávali na modlitbách*. (Sk 1,13-14) Odborníci poznamenávajú, že horná sieň domu bývala určená na stretnutia, rozhovory, štúdium. Zaiste bolo o čom hovoriť. O Ježišových zjaveniach, o jeho slovách, o Písmach, ktoré to predpovedali. Všimnime si teda, že skôr než nastala expanzia evanjelizácie, kresťanská komunita sa intenzívne modlí a rozmýšľa. Modlitba rozmýšľanie sa spájajú v čítaní Písma, pre opravdivého kresťana uvažovanie a modlitba sú veľmi blízke skutočnosti. Nie je zanedbateľnou skutočnosťou, že na tomto intenzívnom období modlitby, štúdia a očakávania má účasť aj Mária, matka Ježišova. Tu bol aj jej priestor, aby vyrozprávala udalosti, ktoré si *uchovávala v srdci.*

4. Mária je aj základným a nenahraditeľným prvkom našej saleziánskej duchovnosti. Don Bosco, náš otec, nám veľmi jasne hovorí, že ju dostal ako Matku a učiteľku vo svojom prvom sne. Tam nám interpretuje aj jej odkaz, pre neho i pre nás. My saleziáni nie sme odkázaní na nové mariánske zjavenia. Ak Boh má záľubu hovoriť k svetu cez Máriu – a mariánske svätyne na všetkých svetadieloch i veľké oslovenia sveta v Guadalupe, Lurdoch, Fatime, La Salette to evidentne potvrdzujú – tak sa z toho tešíme a keď ideme okolo akejkoľvek svätyne, radi sa tam zastavíme. Tak ako to robieval don Bosco. Ale hlavné, konkrétne Máriino posolstvo sme my saleziáni už dostali, cez dona Bosca. On nám ukazuje spôsob ako ju milovať a čo sa od nej učiť. Ak sa teda nechceme vrátiť do normálnej činnosti mechanicky, tu máme prvú výzvu, nad ktorou môžeme uvažovať: začať spolu s ňou a v jej škole.

5. Druhá udalosť ku ktorej vás pozývam vrátiť sa je **slávnosť Ducha Svätého.**  Skutky apoštolské nám okrem rozpravy o prvom príchode Ducha na 50 deň po Veľkej noci (Sk 2) rozprávajú aj o inom jeho príchode, pri ktorom sa zatriaslo miesto zhromaždenia prvej komunity (Sk 4).

6. Udalosť opísaná v štvrtej kapitole Skutkov naznačuje zmenu situácie. Po prvých úspechoch kresťanskej komunity – po Petrovom kázaní na Turíce pripojilo sa 3000 ľudí (Sk 2,41) Ježišove spoločenstvo bolo v obľube u ľudí (Sk 2,47), uzdravenie chromého od narodenia (Sk 3,6-10) priviedlo k úžasu a k záujmu o vieru mnohých ďalších – prichádza na scénu tieň nebezpečenstva v podobe zatknutia Petra a Jána. Sú vypočúvaní a dostávajú zákaz učiť v Ježišovom mene. (Sk 4,1-18)

Keď ich (Petra a Jána) prepustili, išli k svojim a rozpovedali, čo im hovorili veľkňazi a starší. 24 Keď ich vypočuli, jednomyseľne pozdvihli hlas k Bohu a hovorili: "Pane, ty si stvoril nebo a zem i more a všetko, čo je v nich. 25 Ty si skrze Ducha Svätého ústami svojho služobníka, nášho otca Dávida, povedal: “Prečo sa búria pohania? Prečo národy snujú plány daromné? 26 Povstávajú pozemskí králi a vladári sa spolčujú proti Pánovi a proti jeho Pomazanému." 27 V tomto meste sa naozaj spolčili Herodes a Poncius Pilát s pohanmi a s izraelským ľudom proti tvojmu svätému Služobníkovi Ježišovi, ktorého si pomazal, 28 aby vykonali všetko, čo tvoja ruka a vôľa vopred určili, že sa má stať. 29 A teraz, Pane, pozri na ich hrozby a daj, aby tvoji služobníci hlásali tvoje slovo so všetkou odvahou. 30 Vystri svoju ruku, aby sa skrze meno tvojho svätého Služobníka Ježiša diali uzdravenia, znamenia a divy." 31 A keď sa pomodlili, zatriaslo sa miesto, na ktorom boli zhromaždení, všetkých naplnil Svätý Duch a smelo hlásali Božie slovo. (Sk 4,23-31)

7. Prvá Jeruzalemská komunita spolu s apoštolmi berie na vedomie túto zmenu situácie. Ako na ňu reaguje? Modlitbou, ktorá bola prepojená s reflexiou nad Písmom.

7.1. Komunita prežívajúca nový strach z nepriateľstva, ktoré jej prejavuje vrchnosť upriamuje svoj pohľad predovšetkým na Božiu prozreteľnosť. Boh je Stvoriteľ sveta a Pán dejín, všetko, čo sa deje, deje sa preto, lebo on to dopúšťa. A potom vzala si do rúk do rúk Žalm 2, ktorý znie:*Prečo sa búria pohania? Prečo národy snujú plány daromné?  Povstávajú pozemskí králi a vladári sa spolčujú proti Pánovi a proti jeho pomazanému“.* Tento Žalm hovorí o dávnych časoch kráľa Dávida, ktorí bol Pánovým Pomazaným a predobrazom Krista, prvá Cirkev vidí uskutočnený na Kristovi. Pozemskí králi a vladári majú svoje konkrétne mená: Herodes, Pontský Pilát, ba aj samotný izraelský ľud sa postavil proti Pomazanému. Ale oni urobili len to, čo Boh dovolil. Ak teda Boh dovolil trpieť Kristovi, tak kresťania nemôžu mať strach nielen pred vyhrážkami a zákazmi, ale ani pred utrpením a prenasledovaním. Žiarlivosti, zatknutia, hrozby, nepochopenia im nemôžu zakázať konať dobro v mene Ježiša.

7.2. Prvá komunita sa teda začítala v modlitbe do druhého žalmu a našla v ňom vysvetlenie svoju situáciu. Ježiš odpovedá na úzkosť a obavy tejto malej komunity, ktorá stojí pred novou situáciou a posiela jej znovu svätého Ducha. Tu sa napĺňajú konkrétne Ježišove slová, ktoré Lukáš zapísal v evanjeliu*:  Keď teda vy, hoci ste zlí, viete dávať dobré dary svojim deťom, o čo skôr dá nebeský Otec Ducha Svätého tým, čo ho prosia!"* (Lk 11,13) Malá bezmocná komunita urobila veľký krok do budúcnosti. Nemala nijakú inú stratégiu, nijakú inú taktiku, len smelo ohlasovať slovo, napriek nepochopeniu.

8. Komunita v nebezpečenstve napätej situácie nehľadala nejaké spôsoby, ako si zabezpečiť pokoj a zmierenie sa s predstaviteľmi židovského národa. Dostala povzbudenie odvážne ohlasovať Božie slovo. Nebáť sa nepochopenia, vyhrážok a ako Lukáš neskôr popíše, ani prenasledovania, fyzických trestov, väzenia a smrti. Toto je, či už sa pohoršíme alebo nie – súčasť Božích plánov. Dobrota, radosť, služba, zázraky, divy a znamenia nebudú mať vždy len pozitívnu odozvu, vždy budú aj znamením protirečenia.

9. Táto skutočnosť nám môže osvetliť aj našu súčasnú situáciu. Ak odhliadneme od toho, že mnohí kresťania i predstavitelia Cirkvi nepestujú schopnosť dialógu so súčasným liberálnym myslením, nemyslime si, že ak by jestvovali v našej krajine aj veľké osobnosti, ktoré by intelektuálne a morálne oslovili spoločnosť, nastal by veľký zmier a pokojné prijímanie kresťanstva. Možno ste to už zaregistrovali, ale zo strany predstaviteľov niektorých prúdov, ktorí snívali o tom ako po voľbách z vysokých miest budú presadzovať svoju agendu, sa začína šíriť hystéria o kresťanskej totalite. Je naozaj pravda, že v dejinách slovenskej republiky asi nikdy nebolo na popredných miestach vlády a parlamentu toľko ľudí z kresťanských prostredí. Z tohto všetkého chcem podčiarknuť len týchto pár skutočností

* Nepodľahnime lacnej eufórii, že ak sa presadí kresťanská agenda, ľudia sa zmenia, spoločnosť sa zmení
* Modlime sa za kresťanov na vysokých a zodpovedných miestach, aby vydali dobré svedectvo, aby mali schopnosť dialógu so všetkými a múdrosť politických krokov
* V žiadnom prípade nestraťme ducha lásky, ak budeme vidieť ohovárania a hystériu z kresťanstva a nepodľahnime panike ani vtedy ak padne vláda a nastúpi nejaká iná.

To rozhodujúce je odvaha hlásať Božie slovo. Všetko ostatné je relatívne. To, že za kresťanskú dobrotu nemusíme čakať nejaké oceňujúce odpovede, ale skôr veci opačné, o tom sme práve čítali. S tým sa ako kresťania musíme zmieriť. Ani Petrovi to nebolo ľahké prijať a jeho prípad nám ukazuje, že Boh chápe našu ťažkosť prijať logiku jeho cesty. Ale zároveň nemá pre nás iné slová ako pre Petra: *Choď mi z cesty* Satan. Lepší preklad však je: *choď za mňa*, zaraď sa a nasleduj ma a nebuď pokušiteľom. Lebo každý, kto si myslí, že sa dá žiť s Kristom bez utrpenia, je na strane Pokušiteľa.

10. Podnetov, ktoré sú v tomto texte, je viac ako dosť. Ale dve udalosti, ktoré sme prežívali, a ktoré tak úzko súvisia, nás priviedli k tomuto všetkému. Nič vám nebráni aj uprostred leta použiť tento istý text a zamerať sa na nejaký iný podnet. V každom prípade, ak Pán dá, v septembri príde nová téma.

Nech Mária Pomocnica a dary Ducha obnovia našu činnosť, spoločne rozprávajme, spoločne sa modlime a učme sa smelo hlásať Božie slovo, nech sa deje, čo sa deje. Lebo Pán je Stvoriteľ sveta a on riadi všetko.

Požehnané leto!

1. Pouvažuj nad svojím vzťahom k Márii. Môžem ho mať podvyživený, ale aj málo saleziánsky ladený. Tak sa venuj jej zjaveniam, ktoré dala nám saleziánom

2. Pouvažuj nad návratom do normálu. Aké príležitosti nám dáva niečo obnoviť a vylepšiť ?

3. Ako by si zainvestoval do spoločnej modlitby a reflexie spolu s inými?